Το Πρόγραμμα Μεταπτυχιακών Σπουδών «Ελληνοϊταλικές Σπουδές: Ιστορία, Λογοτεχνία και Κλασική Παράδοση» και το Σεμινάριο Ιταλικής Ιστορίας και Ιστοριογραφίας (Τμήμα Ιταλικής Γλώσσας και Φιλολογίας, Εθνικό και Καποδιστριακό Πανεπιστήμιο Αθηνών) σας προσκαλούν στη διάλεξη της κυρίας Δάφνης Λάππα, Δρ. Ιστορίας European University Institute, Διδάσκουσας στο Τμήμα Ιταλικής Γλώσσας και Φιλολογίας του ΕΚΠΑ, με θέμα: *Διαφορετικές εκδοχές του ορθόδοξου κόσμου: Βενετοί και Οθωμανοί υπήκοοι στη βενετική πόλη της Κέρκυρας*

H διάλεξη θα πραγματοποιηθεί την Τετάρτη 8 Μαΐου 2019 (16:00) στην αίθουσα 820 της Φιλοσοφικής Σχολής του ΕΚΠΑ.

Η συμμετοχή στο σεμινάριο δύναται να πιστοποιηθεί με τη χορήγηση βεβαίωσης παρακολούθησης

**Περίληψη**

Τι σήμαινε να είναι κανείς ορθόδοξος (*ρωμαίος ανατολικός*, *γραικός*, *greco*) κατά την πρώιμη νεωτερικότητα; Πρόκειται για μια συμπαγή και ενιαία ιδιότητα για όλους τους ορθόδοξους πληθυσμούς; Ή ήταν μια ιδιότητα που μπορούσε να πάρει διαφορετικές, τοπικές μορφές;

Για παράδειγμα, οι οθωμανοί ορθόδοξοι που έφταναν στην Κέρκυρα και μιλούσαν ελληνικά, φορούσαν οθωμανικά ρούχα και αναγνώριζαν ως επικεφαλής της θρησκευτικής τους κοινότητας τον Πατριάρχη της Κωνσταντινούπολης, πώς έβλεπαν τους κερκυραίους αστούς ορθοδόξους, με τα ευρωπαϊκά ρούχα και τις περούκες τους, που μιλούσαν ελληνικά με έντονες ιταλικές επιδράσεις ή ιταλικά, ζούσαν σε ένα δυτικό αστικό περιβάλλον, ενώ επικεφαλής της κοινότητάς τους ήταν ο Μεγάλος Πρωτοπαπάς, ένας εκκλησιαστικός αξιωματούχος που τυπικά υπαγόταν μόνο στην τοπική βενετική διοίκηση; Μήπως αυτοί οι δύο τύποι αντιπροσώπευαν δύο διαφορετικές εκδοχές του ελληνορθόδοξου κόσμου;

Γύρω από αυτά τα ερωτήματα θα περιστραφεί η παρουσίασή μας, εστιάζοντας στο παράδειγμα της πόλης της Κέρκυρας. Θα προσεγγίσουμε το τοπικό «θρησκευτικό ιδίωμα» που συνδύαζε στοιχεία της ανατολικής και λατινικής εκκλησίας μέσα από την έννοια της «θρησκευτικότητας της μεθορίου», και θα το συγκρίνουμε με την οθωμανική ορθόδοξη θρησκευτικότητα, υποστηρίζοντας ότι υπήρχαν περισσότεροι από ένας τρόποι να είναι κανείς ορθόδοξος κατά την πρώιμη νεωτερικότητα.